**Gazdasági társaságokkal kapcsolatos tulajdonosi joggyakorlás és részesedés szerzés**

*1. Gazdasági társaságok alapítása, részesedés szerzés*

**ÁSZ ajánlás**

Javasolt, hogy az alapítvány alapító okiratában kerüljön rögzítésre, hogy gazdasági társaság alapításához, illetve gazdasági társaságban történő részesedés szerzéséhez az alapítványi vagyonellenőr véleménye szükséges, beleértve a közvetett – további gazdasági társaságban való – tulajdonszerzést is.

A gazdasági társaságok alapítvány által történő alapításakor célszerű felmérni a tervezett működés alapvető, hosszú távú gazdasági célját, annak eléréséhez szükséges feltételeket, a működés során felmerülő kockázatokat, a társaság stratégiáját, a stratégiát lebontva kitűzni a középtávú-, majd operatív célokat, és ezek minden szintjéhez teljesítménycélokat és teljesítményértékeket rendelni.

A gazdasági társaságok alapításához, valamint az azokban történő részesedés szerzéshez kapcsolódó döntési folyamatokról, az előkészítés minimális tartalmi elemeiről készítsen az alapítvány szabályzatot, amelyet a felügyelőbizottság javaslata alapján hagyjon jóvá a kuratórium. Ennek elkészítése során javasolt figyelemmel lenni legalább az alábbiakra:

* + A gazdálkodási döntések – beleértve a gazdasági társaság alapítását, részesedés szerzését is – dokumentáltsága kiemelt fontosságú. Ebbe a gazdálkodási döntés írásba foglalása mellett az előkészítés folyamatának írásban történő dokumentálása is beletartozik, amely a döntés eredményességét, célszerűségét alapjaiban befolyásolja.
  + Az alapításról, részesedés szerzéséről szóló döntés előkészítése során javasolt elemezni és bemutatni a gazdasági társaság létrehozásának, részesedés szerzésének a célját, valamint a rövid-, közép- és hosszútávú hatásait, a gazdasági társaság működése, illetve gazdálkodása során felmerülő kockázatokat és azok kezelési lehetőségeit, valamint az esetlegesen felmerülő likviditási problémákat. A kockázatok feltárása az alapja a tulajdonosi kontrollok kiépítésének és későbbi működésének. Ennek javasolt a részévé tenni a gazdasági társaságok gazdálkodásának nyomon követését szolgáló kontrolling rendszer kiindulási pontját képező működési és üzleti tervet.
  + Az alapítói döntés megalapozása során javasolt kitérni arra, hogy a társaság alapításának célja hogyan viszonyul az alapítvány alapfeladataihoz, nem sérti-e az alapítvány érdekeit.
  + A kockázatfelmérést abban az esetben is szükséges előírni, ha az alapítvány a tulajdonolt gazdasági társaságon keresztül közvetett tulajdont szerez.

A felelős vagyongazdálkodás érdekében az alapítványok mutassák be azon gazdasági társaságok főbb tőkemegfelelési-, eladósodottsági mutatóit, illetve az év végi kötelezettségállományát, árbevételét és a saját tőke mértékét a kiegészítő mellékletben a részesedés mértékével együtt, amelyekben tulajdoni részesedéssel rendelkeznek.

A gazdasági társaság alapítását megelőzően vagy a részesedés szerzést követően javasolt elkészíteni a társaság működésére vonatkozó üzleti tervet és kockázatelemzést az alapító és a társaság sajátosságainak megfelelően. A kockázatelemzésnek javasolt kitérni arra, hogy a gazdasági társaságok láncolatának létrehozása önmagában magas kockázatot hordoz.

A tulajdoni részesedések szerzése, a velük való felelős gazdálkodás és döntéshozatal folyamatos körültekintést, fokozott óvatosságot, valamint pénzügyi, befektetői szakértői figyelmet igényel.

*2. Az alapítványok által alapított gazdasági társaságokban gyakorolt hatáskör*

**ÁSZ ajánlás**

A gazdasági társaságok alapításához, valamint az azokban történő részesedés szerzéshez kapcsolódóan javasolt belső szabályozás készítése, amelyben rögzítik a tulajdonosi joggyakorlóra, egyéb közreműködő szervezeti egységre vonatkozó feladat- és hatáskörök, valamint a társaság alapítására, részesedés szerzésére, a tőkeemelésre, a pótbefizetésre, a tagi kölcsönre vonatkozó rendelkezéseket és az összeférhetetlenségi szabályokat. A szabályozást a felügyelőbizottság javaslata alapján hagyja jóvá/fogad el a kuratórium.

A felelős gazdálkodást érvényre juttató tulajdonosi joggyakorlás alapfeltétele, hogy a tulajdonos a gazdasági társaság működési, gazdálkodási kockázatainak, folyamatainak ismeretében jól átgondolt módon és pontosan szabályozza azokat a gazdálkodási döntéseket, amelyek tekintetében tulajdonosi jóváhagyást, tájékoztatást köt ki, továbbá azokat is, amelyek esetében fenntartói közreműködés is szükséges. Ezek a társaság létesítő okiratában, illetve egyéb, a gazdasági társaságra kiterjesztett tulajdonosi szabályozásokban kerüljenek rögzítésre.

A legjellemzőbb tulajdonosi jóváhagyáshoz kötött területek a teljesség igénye nélkül, az alábbiak lehetnek:

* + meghatározott összeghatár feletti beszerzések, beruházások;
  + összegszerűségére vagy jelentőségére tekintettel a gazdálkodást lényegesen érintő, befolyásoló szerződések, gazdálkodási döntések, intézkedések;
  + a táraság szokásos tevékenységhez közvetlenül nem kapcsolódó, egyéb jelentős szerződések (pl. tanácsadói, piacikutatási szerződések);
  + meghatározott összeg feletti foglalkoztatásra irányuló egyéb jogviszonyok (megbízási, vállalkozási jellegű szerződések) létrejötte;
  + a gazdálkodást meghatározó partnerek kiválasztása;
  + gazdaságági társaság (leánycég) létrehozása;
  + a menedzsment javadalmazási rendszere, beleértve az egyéb juttatásokat (pl. személyes használatú gépjármű);
  + kötvény- vagy részvénykibocsátás, hitelfelvétel vagy kezességvállalás (ebben az esetben a fenntartói jóváhagyás is javasolt);
  + a gazdálkodást, működést lényegesen befolyásoló belső irányítási eszközök és módosításaik.

A tulajdonosi jóváhagyást igénylő döntések esetében a tulajdonosnak fontos előírnia a társaság menedzsmentje számára, hogy a jóváhagyást megalapozó, előkészítő anyagok milyen minimális tartalmi követelményeknek feleljenek meg, tehát melyek azok az információk, amelyek birtokában a tulajdonos célszerű és döntést tud hozni.

A döntések megalapozottsága mellett a végrehajtás eredményességének egyik legfontosabb garanciája a társaság menedzsmentjének a szükséges rendszerességgel történő dokumentált beszámoltatása. A beszámoltatás alapján van lehetőség a megfelelő korrekciós intézkedések végrehajtásának kikényszerítésére.

A tulajdonosi joggyakorló és a társaság közötti, a gazdálkodást, pénzügyi helyzetet érintő kommunikáció írásban, dokumentáltan történjen.

Javasolt összeférhetetlenségi szabályok előírása: magasabb vezető, vezető beosztású alkalmazott, illetve azok közeli hozzátartozója, nem töltheti be a vezető tisztségviselői, felügyelőbizottsági, könyvvizsgáló egyéb tisztségi pozíciót.

Gazdasági társaságban történő részesedés szerzése esetén javasolt, hogy a befolyás mértékénél ne legyen kevesebb a várt osztalékból való részesedés.

Javasolt, hogy az alapítványok részvételével működő gazdasági társaságokban a tulajdonosi jogokat gyakorló személy jogi vagy gazdasági végzettséggel rendelkezzen.

*3. Számviteli beszámoló jóváhagyása*

**ÁSZ ajánlás**

A gazdasági társaságok részére javasolt tulajdonosi szabályozásban előírni, hogy éves működési és üzleti tervet készítsenek a tulajdonosi joggyakorló alapítvány számára, amely tartalmazza a társaság tervezett tevékenységét és az ahhoz kapcsolódó bevételi és költségterveket. A tervek végrehajtásáról a társaság működési jellemzőihez igazodó rendszerességgel számoljon be az alapítvány számára kontrolling adatszolgáltatás keretében. A gazdasági társaság által készített tervekről és azok végrehajtásáról az alapítványi felügyelőbizottság megfelelő rendszerességgel tájékoztassa a kuratóriumot.

A gazdasági társaság felügyelőbizottságának ügyrendjében javasolt szabályozni a felügyelőbizottság beszámoló elfogadásával összefüggő érdemi tevékenységét, a könyvvizsgálóval történő együttműködés kereteit.

A gazdasági társaság éves beszámoló elfogadásával összefüggő felügyelőbizottsági tevékenység fontos eleme a felügyelőbizottság éves tevékenységéről szóló, a tulajdonos részére készített írásbeli beszámoló, amelynek a számviteli beszámoló elfogadásával összefüggő tulajdonosi döntés előkészítéséhez rendelkezésre kell állnia.

Az alapítvány által alapított gazdasági társaság, valamint a részvételével működő gazdasági társaság készítsen a tevékenységéről, számviteli beszámolójáról szöveges beszámolót a kuratórium részére.

*4. Az alapítvány által alapított gazdasági társaság felügyelőbizottsága*

**ÁSZ ajánlás**

Az alapítvány, mint tulajdonosi joggyakorló az általa alapított gazdasági társaság tekintetében minden esetben kezdeményezze a felügyelőbizottság létrehozását és működtetését, valamint határozza meg a tulajdonos érdekeit szolgáló követelményeket.

Az alapítvány belső szabályzatában (pl. szervezeti és működési szabályzat) az alapítvány által alapított gazdasági társaságok esetében kerüljenek rögzítésre a felügyelőbizottság feladatai.

A felügyelőbizottság tevékenységéről indokolt rendszerességgel, de legalább fél évente írásban számoljon be a tulajdonosi joggyakorló számra.

Javasolt, hogy a tulajdonosi joggyakorló a felügyelőbizottság tevékenységéről szóló beszámoló alapján a felügyelőbizottság tevékenységét értékelje, adjon visszacsatolást, szükség esetén kezdeményezze a felügyelőbizottság felé a döntés módosítását.

A felügyelőbizottság a tulajdonosi érdekek érvényesítése érdekében olyan dokumentált tevékenységet folytasson, amely a tulajdonosi joggyakorlással érintett gazdasági társaság részére teljesített vagyonjuttatásokkal való felelős gazdálkodást előmozdítja. A tevékenysége legyen több az éves számviteli beszámoló elfogadásával összefüggő formális tevékenységnél.

A felügyelőbizottság ügyrendjében kerüljenek pontosan rögzítésre a felügyelőbizottság feladatai, amelyet a tulajdonosi joggyakorlónak el kell fogadnia. A felügyelőbizottság ügyrendjében célszerű szabályozni a tulajdonosi joggyakorló belső ellenőrzésével történő együttműködés kereteit, formáját, határait. Különös tekintettel arra, hogy meddig terjed a felügyelőbizottság és meddig a belső ellenőrzés feladata a tulajdonosi döntések végrehajtásának ellenőrzése területén.

A tulajdonosi joggyakorlással érintett gazdasági társaság menedzsmentje részére javasolt előírni a tulajdonosi döntések végrehajtásáról szóló rendszeres beszámolást a felügyelőbizottság részére, ezeket a felügyelőbizottság érdemben vizsgálja meg és amennyiben a tulajdonosi érdekek sérülését tapasztalja jelezze azt a tulajdonosi joggyakorló részére.

Az alapítvány által alapított, részvételével működő gazdasági társaságok felügyelőbizottsági ülésein a szoros együttműködés érdekében vegyenek részt a társaságok könyvvizsgálói is.

*5. Tulajdonosi ellenőrzés az alapítványok által alapított gazdasági társaságok vonatkozásában*

**ÁSZ ajánlás**

Javasolt kialakítani a tulajdonosi ellenőrzés eljárásrendjét, amely célja a gazdasági társaságnak juttatott vagyonnal való gazdálkodás vizsgálata, annak érdekében, hogy biztosítsa a tulajdonos (alapítvány) érdekeit sértő, rendeltetésellenes, jogszerűtlen, szerződésellenes gazdálkodási döntések feltárását és a jogszerű állapot helyreállítását. A szabályzat hatályát a tulajdonosi joggyakorlás alá tartozó társaságokra javasolt kiterjeszteni.

A tulajdonosi ellenőrzéseket a kialakított eljárásrend mentén, tervezett módon, ellenőrzési terv (ellenőrzési nyomvonal) alapján célszerű végrehajtani, amelyet a kuratórium vagy az arra kijelölt személy hagy jóvá.

A tulajdonosi ellenőrzéseknek célszerű kiterjednie a tulajdonosi határozatok, utasítások, illetve egyéb döntések végrehajtására, beleértve a tulajdonosi forrásjuttatások felhasználásával (tőkejuttatás, pótbefizetés, támogatás, kölcsön), a társaságot terhelő elszámolási kötelezettséget.

Javasolt előírni a gazdasági társaságok menedzsmentje részére a tulajdonosi határozatok, utasítások, döntések végrehajtásáról szóló megfelelő rendszerességű írásbeli beszámolást a felügyelőbizottság részére. A beszámolás megalapozását támogatják a tulajdonosi joggyakorló belső ellenőrzése által végzett ellenőrzések, amelyek a gazdasági társaság által készített, a tulajdonosi döntések végrehajtásáról szóló beszámolók megalapozottságára, megbízhatóságára irányulnak.

A felügyelőbizottság a részére teljesített beszámolók értékeléséről indokolt rendszerességgel jelentést készít a tulajdonosi joggyakorló részére.

A kuratórium alkossa meg az alapítvány részvételével működő gazdasági társaságok javadalmazási szabályzatát.