**Alapítvány vagyona**

**ÁSZ ajánlás**

Átadás-átvételi jegyzőkönyv készítése javasolt minden vagyonátadásról, melynek részeként tételesen felsorolásra kerülnek az átadott vagyonelemek.

Az alapító okiratban javasolt rögzíteni az alapítvány javára rendelt vagyonnak azt a mértékét (tőkeminimum), amely alá az alapítvány vagyona nem csökkenhet.

A felelős gazdálkodás érdekében javasolt annak szabályozása (pl. vagyongazdálkodási szabályzat, befektetési szabályzat), hogy az egyes vagyonelemekkel milyen keretek között, milyen felelősségi és hatásköri felhatalmazással gazdálkodhatnak, a gazdálkodás eredményéről beszámolási kötelezettséget hogyan kell teljesíteni.

Befektetéshez szükséges döntés megalapozottsága érdekében javasolt, hogy az alapítvány a befektetési döntéseinek előkészítése, a döntések végrehajtásának koordinálása és monitorozása, a vagyongazdálkodási tevékenység hosszú távú eredményessége és a vagyon gyarapítása érdekében gazdasági végzettségű és befektetési tapasztalattal rendelkező szakemberekből álló testület/szervezeti egység szakértői támogatását vegye igénybe a szakmai közreműködés költség-haszon arányainak szem előtt tartásával (pl. befektetési testület).

A gazdasági társaság alapítását megelőzően vagy a részesedés szerzést követően javasolt elkészíteni a társaság működéséhez üzleti tervet és kockázatelemzést az alapító és a társaság sajátosságainak megfelelően. A kockázatelemzésnek javasolt kitérni arra, hogy a gazdasági társaságok láncolatának létrehozása önmagában magas kockázatot hordoz.

A tulajdoni részesedések szerzése, a velük való felelős gazdálkodás és döntéshozatal folyamatos körültekintést, fokozott óvatosságot, valamint pénzügyi, befektetői szakértői figyelmet igényel.

Javasolt az alapítvány által az egyetem érdekében és javára létrehozott gazdasági társaságok döntési mechanizmusának belső szabályozása az egyetem bevonásával.