**Számviteli szabályozás**

**ÁSZ ajánlás**

*Számviteli politika*

A szabályzatokat a jogszabályok által meghatározott határidőben el kell készíteni. A szabályzatokban a jogszabályi előírásokon túl rögzítsék azokat a szakmai sajátosságokat, amelyek alapján a beszámoló a szervezet vagyoni, pénzügyi és jövedelmi helyzetének valós bemutatására alkalmas.

Javasolt rögzíteni az elkülönített nyilvántartásokra vonatkozó szabályokat – hogy az elkülönítést milyen módon kell biztosítani a számviteli nyilvántartásokban az elszámolásköteles támogatások, az alapcél szerinti és a gazdasági-vállalkozási tevékenységek bevételei, költségei, ráfordításai, eredményei tekintetében.

*Eszközök és források leltárkészítési és leltározási szabályzata*

A leltárkészítési és leltározási szabályzatban az alapítvány a számára biztosított lehetőséggel élve az általános elemeken túl szerepelteti a leltározási szabályzat célját, illetve a leltár fogalmát, a leltárkészítés menetének helyben jellemző eljárásait, a leltár alapvető tartalmi és formai sajátosságait, a leltározási és egyeztetési munkafolyamatok előírásait, illetve a leltározáshoz kapcsolódó feladatok felelőseit, jogosultjait, az ellenőrzési szabályokat, a leltárkülönbözetek megállapításának, veszteségek elszámolásának szabályait, a leltározás, leltárkészítés dokumentálásának szabályait. A szabályozásnak tartalmaznia szükséges az eszközök és források leltározásának (leltár felvételének) módját, mennyiségi felvétellel elvégzett leltározás gyakoriságát és az alkalmazandó szabályokat.

*Eszközök és források értékelési szabályzat*a

Rögzítenie kell az év végi mérlegben szerepeltetett eszközök és források értékelésének részletes szempontjait a számviteli alapelvek figyelembevételével. A szabályozásnak ki kell terjednie az eszközök bekerülési értékének meghatározására, dokumentálására, a maradványérték meghatározásának szempontjára a tárgyi eszközök állománya vonatkozásában, a követelések követelés-típusonkénti értékelésének elveire, az eszközök és források év végi értékelésének módjára, módszerére, az értékelés dokumentumaira, felelőseire, valamint az értékelés bizonylati rendjére.

*Pénzkezelési szabályzat*

A felsőoktatási közfeladatot ellátó közérdekű vagyonkezelő alapítványok, mint felsőoktatási intézményfenntartók esetében indokolt rögzíteni az alapítvány és az egyetem, illetve a számlavezető pénzintézetek közötti kapcsolattartás szabályait, a továbbutalási céllal kapott költségvetési támogatások kezelésének, nyilvántartásának és elszámolásának a módját.

*Számlarend*

Javasolt, hogy a számlatükör a számlarend melléklete legyen.

Javasolt, hogy a számlarend legyen a mindenkor hatályos számviteli jogszabályoknak megfelelő, aktualizált és tartalmazza:

- a főkönyvi számlák megfelelő mélységű – az átláthatóságot szem előtt tartó – alszámlákra való alábontását

- a jogszabályi minimum tartalmon kívül az alapítványra vonatkozó speciális szabályozásokat.

Az elkülönítési kötelezettség teljesítése érdekében javasolt rögzíteni az elkülönítés módját (pl. dimenziók, munkaszámok, finanszírozási kódok).

Javasolt, hogy biztosítva legyen a zártkörűség, egyeztethetőség.