**Fenntartói feladatok**

**ÁSZ ajánlás**

Az alapítvány fenntartói feladatainak végrehajtásához indokolt a szabályzatok megalkotásakor figyelembe venni, hogy a belső kontrollrendszer működtetése kötelező.

Az alapítványnak, mint fenntartónak javasolt ellenőrizni a felsőoktatási intézmény tekintetében a törvényes működés kereteit, azaz az alapdokumentumok (alapító okirat, szervezeti és működési szabályzat, gazdálkodási és egyéb szabályzatok) meglétét, az aktualizálás megtörténtét.

Fontos, hogy a jogkörök és a hozzájuk kapcsolódó felelősségi körök pontosan meg legyenek határozva, el legyenek határolva mind a testületek, mind a vezetői munkakörök tekintetében.

A felsőoktatási intézmény szabályos és hatékony működése érdekében javasolt a felsőoktatási intézmény alapító okiratának, belső szabályzatainak évenkénti felülvizsgálata.

A szervezeti és működési szabályokat tartalmazó belső szabályozás vizsgálata során javasolt kitérni az aktualizálásra, teljességre, a felsőoktatási intézménnyel kapcsolatos fenntartói feladatokra vonatkozó sajátosságokra.

Intézményfejlesztési terv vizsgálata során javasolt összevetni a felsőoktatási intézmény intézményfejlesztési tervét a felsőoktatási intézmény hosszútávú stratégiájával.

A felsőoktatási intézmény által előkészített költségvetési terv vizsgálatánál javasolt a főbb bevételi és kiadási tételek számszaki egyezőségének és alátámasztottságának ellenőrzése.

A hatékony és eredmény ellenőrzés lefolytatásához javasolt meghatározni az ellenőrzési irányelveket, az ellenőrzés gyakoriságát, témáját, módját, a visszacsatolás folyamatát.

Az alapítványok által lefolytatásra kerülő ellenőrzés tulajdonosi érdekből végzett ténymegállapító, értékelő és javaslattevő tevékenység, amely kiterjed az alapítvány és az alapítvány fenntartásába tartozó felsőoktatási intézmény tevékenységének, gazdálkodásának egészére. Javasolt, hogy az alapítvány, mint fenntartó a felsőoktatási intézmény gazdálkodását, működésének törvényességét, hatékonyságát, a szakmai munka eredményességét folyamatában ellenőrizze, úgy, hogy azok dokumentálható módon álljanak rendelkezésre a külső és belső ellenőrzés számára.

Javasolt, hogy az alapítvány alakítsa ki ellenőrzési nyomvonalának dokumentálási útvonalát is.