**Belső kontrollrendszer**

**ÁSZ ajánlás**

A feladatellátás folyamatos nyomon követése érdekében javasolt belső szabályozás kialakítása, amely tartalmazza a kockázatelemzés módját/módszerét, bizonyosságot adó és a tanácsadó tevékenységre vonatkozó eljárási szabályokat, a megállapítások hasznosításának nyomon követését, a nyilvántartás vezetésével kapcsolatos kötelezettséget, a kockázati beszámolók, elemzések felhasználásának, megtárgyalásának rendjét, a kockázatellenőrzés mandátumát, a kockázat elemzést, kontrollt ellátó szakember, szervezet függetlenségét, a tevékenysége elvégzésének feltételeit.

Az alapítvány dolgozza ki a működése során alkalmazandó etikai elvárásokat (etikai kódex), mely tartalmazza, hogy

* mit tekint etikus magatartásnak és mit nem;
* a szakmai hozzáértés, magatartás, kapcsolattartás szabályait;
* mely szakterület, beosztás, családi kapcsolat összeférhetetlen egymással;
* az ajándékok és egyéb előnyök elfogadásával kapcsolatos eljárásrendet stb.

Az alapítvány speciális működési formája, az önálló gazdálkodásuk alá tartozó vagyon nagyságrendje és a rendszeres költségvetési támogatás volumene miatt, javasolt a belső ellenőrzés kialakítása és működtetése. A belső ellenőrzési tevékenység részletszabályainak kidolgozásakor javasolt a Bkr. 15-51. §-okba foglalt rendelkezéseket a szervezet sajátosságinak megfelelően figyelembe venni.

A belső ellenőrzést végző szervezeti egység vezetésére, illetve amennyiben a belső ellenőrzést egy személy látja el, a belső ellenőri tevékenység ellátására legalább 5 éves szakmai gyakorlattal rendelkező személy kaphasson megbízást.

Javasolt a Bkr. 17. § (2) bekezdés szerinti tartalmi elemek beépítése a belső ellenőrzési kézikönyvbe és a kézikönyv legalább kétévenkénti felülvizsgálata.

Javasolt az elvégzett ellenőrzésekről a Bkr. 50. § (2) bekezdés szerinti tartalommal nyilvántartást vezetni, továbbá gondoskodni az ellenőrzési dokumentumok megőrzéséről.